215. mál á 141. löggjafarþingi . Forsætisráðherra . Markmið Að tryggja gegnsæi í stjórnsýslu , styrkja upplýsingarétt og tjáningarfrelsi og tryggja að fjölmiðlar og almenningur geti veitt stjórnvöldum aðhald . Helstu breytingar og nýjungar Markmiðum upplýsingalaga er lýst og gildissvið víkkað . Gert er ráð fyrir að þau taki meðal annars til lögaðila sem eru 51% eða meira í eigu hins opinbera . Þó taka þau ekki til fyrirtækja í opinberri eigu sem sótt hafa um eða fengið opinbera skráningu skuldabréfa . Skilgreint er hvaða gögn eru undanþegin upplýsingaskyldu og hugtakið vinnugögn er skýrt . Lagt er til að stjórnvöld leitist við að gera upplýsingar opinberar á rafrænu formi með aðgengi að málaskrá , lista yfir gögn mála og að gögnunum sjálfum og auðveldi almenningi þannig að óska eftir upplýsingum . Breytingar á lögum og tengd mál Við gildistöku laganna falla úr gildi upplýsingalög , nr. 50 / 1996 , og lagðar eru til breytingar á stjórnsýslulögum , nr. 37 / 1993 , og lögum um Þjóðskjalasafn Íslands , nr. 66 / 1985 . Endurflutt : Upplýsingalög , 381. mál ( forsætisráðherra ) á 139. þingi ( 14.12.2010 ) Endurflutt : Upplýsingalög , 366. mál ( forsætisráðherra ) á 140. þingi ( 30.11.2011 ) Endurflutt : Upplýsingalög , 381. mál ( forsætisráðherra ) á 139. þingi ( 14.12.2010 ) Kostnaður og tekjur Ekki hefur verið spáð fyrir um kostnað en fjárlagaskrifstofa fjármálaráðuneytisins gerir ráð fyrir að kostnaður ríkissjóðs verði látinn rúmast innan fjárhagsramma gildandi fjárlaga . Umsagnir ( helstu atriði ) Í umsögnum koma meðal annars fram athugasemdir um að aukin upplýsingaskylda fyrirtækja í opinberri eigu geti hamlað samkeppnisstöðu og kalli á mjög aukna vinnu . Nokkrar athugasemdir lúta að skilgreiningum um gögn sem almenningur á ekki rétt á að fá í hendur . Einnig er bent á að skýra þurfi frekar hugtakið mál ásamt því að skráningarskyldu , gerð lista yfir mál og aðgengi að þeim þurfi að skýra betur . Afgreiðsla Frumvarpið var samþykkt með nokkrum breytingum og er sveitarfélögum með íbúa undir 1.000 manns veittur aðlögunartími til 1. janúar 2016 . Fram að því gilda þar ákvæði upplýsingalaga , nr. 50 / 1996 . Síðast breytt 07.05.2013 . Fylgst er með máli frá því að það kemur fram á þinginu og upplýsingum bætt við eftir því sem fram vindur .